Lietuvos Respublikos Vyriausybė

nutarimas

LIETUVOS RESPUBLIKOS MIŠKŲ ĮSTATYMO NR. I-671 2, 4 IR 11 STRAIPSNIŲ pakeitimo įstatymO PROJEKTO NR. xiiip-3074(2) IR LIETUVOS RESPUBLIKOS SAUGOMŲ TERITORIJŲ ĮSTATYMO NR. i-301 9, 13 IR 31 STRAIPSNIŲ PAKEITIMO IR PAPILDYMO ĮSTATYMO projektO

nr. XIIIP-3075(2)

2019 m. birželio 19 d. Nr. 596

Vilnius

Vadovaudamasi Lietuvos Respublikos Seimo statuto 138 straipsnio 3 dalimi ir atsižvelgdama į Lietuvos Respublikos Seimo valdybos 2019 m. kovo 27 d. sprendimo Nr. SV-S-1163 „Dėl įstatymų projektų išvadų“ 6 ir 7 punktus, Lietuvos Respublikos Vyriausybė nutaria:

1. Pritarti Lietuvos Respublikos miškų įstatymo Nr. I-671 2, 4 ir 11 straipsnių pakeitimo įstatymo projekto Nr. XIIIP-3074(2) (toliau – Įstatymo projektas Nr. XIIIP-3074(2)) 2-4 straipsniams ir Lietuvos Respublikos saugomų teritorijų įstatymo Nr. I-301 9, 13 ir 31 straipsnių pakeitimo ir papildymo įstatymo projekto Nr. XIIIP-3075(2) (toliau – Įstatymo projektas Nr. XIIIP-3075(2)) 3 ir 4 straipsniams.

2. Nepritarti Įstatymo projekto Nr. XIIIP-3074(2) 1 straipsniui ir Įstatymo projekto Nr. XIIIP-3075(2) 1 ir 2 straipsniams dėl šių priežasčių:

2.1. priėmus Įstatymo projekto Nr. XIIIP-3074(2) 2-4 straipsniuose ir Įstatymo projekto Nr. XIIIP-3075(2) 3 ir 4 straipsniuose siūlomus pakeitimus, būtų sudaromos galimybės paversti miško žemę kitomis naudmenomis ir suformuoti atskirą sklypą teisėtai pastatytam pastatui arba pastatui kartu su jo priklausiniais, Nekilnojamojo turto registre įregistruotam atskiru nekilnojamojo turto objektu (pagrindiniu daiktu), todėl pastatui, kuris jau nebebūtų miško žemėje, eksploatuoti skirti nesudėtingi požeminiai inžineriniai statiniai (nuotekų valyklos, nuotekų kaupimo rezervuarai ir šachtiniai šuliniai), vandentiekio tinklai, nuotekų šalinimo tinklai ir vandens gavybos gręžiniai galėtų būti planuojami ir įrengiami naujai suformuotame kitos paskirties žemės sklype;

2.2. Įstatymo projekto Nr. XIIIP-3074(2) 1 straipsnyje dėstomoje Miškų įstatymo 2 straipsnio 10 dalyje pastatui eksploatuoti skirtų nesudėtingų požeminių inžinerinių statinių (nuotekų valyklų, nuotekų kaupimo rezervuarų ir šachtinių šulinių), vandentiekio tinklų, nuotekų šalinimo tinklų ir vandens gavybos gręžinių priskyrimas prie miško infrastruktūros sąvokos būtų iš principo ydingas, kadangi tai nebūtų siejama su sąlyga, kad statiniai ir kiti objektai turi būti skirti miško rekreacinėms ir aplinkosauginėms reikmėms įgyvendinti.

Ministras Pirmininkas	Saulius Skvernelis

Aplinkos ministras	Kęstutis Mažeika